钦定古今图书集成/历象汇编/岁功典/第029卷 > 《遵生八笺》 > 二月修养法
## 钦定古今图书集成/历象汇编/岁功典/第029卷 > 《遵生八笺》 > 二月修养法

仲春之月，号厌于日，当和其志，平其心，勿极寒，勿太
热，安静神气，以法生成。卦大壮，言阳壮过中也。生气
在丑，卧养宜向东北。

孙真人《摄养论》曰：“二月肾气微，肝正旺，宜戒酸增辛，
助肾补肝。宜静膈去痰水，小泄皮肤微汗，以散元冬
蕴伏之气。”

《内丹秘要》曰：“仲春之月，阴佐阳炁，聚物而出，喻身中
阳火方半，气候匀停。”

《法天生意》云：“二月初时，宜灸脚三里、绝骨对穴各七
壮，以泄毒气。夏来无脚炁冲心之病。
春分宜采云母石炼之，用矾石，或百草上露水，或五
月茅屋滴下檐水，俱可炼，久服延年。”

《济世仁术》云：“二月庚子辛丑日采石胆，治风痰。”